A BIZOTTSÁG 116/2005/EK, Euratom RENDELETE
(2005. január 26.)
a piaci áron számított bruttó nemzeti jövedelem összehangolásáról szóló 1287/2003/EK, Euratom tanácsi rendelet alkalmazásában a nem adóköteles személyek számára és az adóköteles személyek számára adómentes tevékenységeikre a hozzáadottérték-adó visszatérítésének kezeléséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Atomenergia Közösséget létrehozó szerződésre,
tekintettel a piaci áron számított bruttó nemzeti jövedelem összehangolásáról szóló, 2003. július 15-i 1287/2003/EK, Euratom tanácsi rendeletre (GNI-rendelet) (1) és különösen annak 5. cikke (1) bekezdésére,
mivel:
(1)
A Közösségek saját forrásainak rendszeréről szóló 2000/597/EK, Euratom tanácsi határozat (2) 2. cikkének (7) bekezdése megállapítja, hogy a piaci áron számított bruttó nemzeti termék (GNP) egyenlőnek tekintendő a piaci áron számított bruttó nemzeti jövedelemmel (GNI), ahogyan azt a Bizottság az Integrált Nemzeti Számlák Európai Rendszerének (ESA) alkalmazására előírta. Az 1995. évi ESA-t (ESA95) két korábbi, 1970. és 1979. évi rendszer helyébe lépve, a Közösségen belüli európai nemzeti és regionális számlák rendszeréről szóló, 1996. június 25-i 2223/96/EK tanácsi rendelet (3) állapította meg és annak melléklete határozta meg. A GNI a saját forrás számítási alapja céljára, ahogyan azt az ESA95 használja, a GNP helyébe lépett a 2002-es költségvetési évtől kezdődő hatállyal.
(2)
Az 1287/2003/EK, Euratom tanácsi rendelet megállapítja az eljárásokat a GNI-adatok továbbítására a tagállamok részéről, a GNI számításának eljárásait és ellenőrzését, valamint létrehozza a GNI-bizottságot.
(3)
Az ESA95 nem határozza meg kifejezetten a hozzáadottérték-adó visszatérítésének kezelését a nem adóköteles személyek számára, és az adóköteles személyek számára adómentes tevékenységeikre.
(4)
A piaci áron számított bruttó nemzeti jövedelem (GNI) meghatározásához az 1287/2003/EK, Euratom tanácsi rendelet 1. cikke alapján tisztázni kell a hozzáadottérték-adó visszatérítésének kezelését a nem adóköteles személyek és az adóköteles személyek adómentes tevékenységei számára.
(5)
A tagállamok forgalmi adóra vonatkozó jogszabályainak összehangolásáról szóló, 1977. május 17-i 77/388/EGK hatodik tanácsi irányelv - Közös hozzáadottértékadó-rendszer: egységes adóalap-megállapítás (4) - meghatározza az adóköteles személy, a nem adóköteles személy és az adómentes tevékenységek fogalmát.
(6)
A piaci áron számított bruttó nemzeti termék összehangolásáról szóló, 1989. február 13-i 89/130/EGK, Euratom tanácsi irányelv (5) végrehajtása céljából az 1999. szeptember 8-i 1999/622/EK, Euratom bizottsági határozat (6) tisztázza a hozzáadottérték-adó visszatérítésének kezelését a nem adóköteles egységek számára és az adóköteles egységeknek tárgyi adómentes tevékenységeik után. Az ennek megfelelő tisztázást kell most biztosítani a GNI tekintetében.
(7)
Az ebben a rendeletben előírt intézkedések összhangban vannak a GNI-bizottság véleményével,
ELFOGADTA EZT A RENDELETET:
1. cikk
(1) A nemzeti számlák aggregátumainak az 1287/2003/EK, Euratom rendelet céljára történő összeállítása során a nem adóköteles személyeknek, vagy adóköteles személyeknek tárgyi adómentes tevékenységeik után a beszerzéseiken felmerült HÉA visszatérítését az ESA95-ben egyéb folyó átutalásokként kell kezelni (D9), és nem úgy, mintha levonható HÉÁ-ról lenne szó.
(2) Az (1) bekezdés céljára az „adóköteles személy” kifejezés jelentése az, ahogyan az a 77/388/EGK, Euratom hatodik irányelv 4. cikkében meghatározásra került, az adómentes tevékenységek alatt pedig annak az irányelvnek a 13. cikkében felsorolt tevékenységek értendők.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. január 26-án.